## Martínez Mus trasllada al comissari d’Acció del Clima europeu l’aposta de la Generalitat “per a recuperar i garantir el futur de l’Albufera”

*** El conseller de Medi Ambient ha visitat el parc natural juntament amb el comissari d’Acció del Clima de la UE i l’alcaldessa de València
* Ha fet valdre el pla de xoc posat en marxa i les accions per a acabar amb els abocaments**

El conseller de Medi Ambient, Infraestructures i Territori, Vicente Martínez Mus, ha traslladat al comissari d’Acció pel Clima de la Unió Europea, Wopke Hoekstra, l’aposta de la Generalitat “per a recuperar i garantir el futur de l’Albufera” després de les inundacions que van assolar el parc natural el 29 d’octubre passat.

Martínez Mus s’ha pronunciat en estos termes este dimarts durant una visita al Parc Natural de l’Albufera, junt amb el comissari i l’alcaldessa de València, María José Catalá. En la trobada, a on s’ha realitzat una solta d’exemplars de collverd, també han participat el secretari autonòmic de Medi Ambient, Raúl Mèrida, i el director general de Medi Natural i Animal, Luis Gomis.

El conseller ha agraït “el suport” de la Unió Europea i els seus dirigents, amb els quals també es reunirà en els pròxims dies en el Comité Europeu de les Regions, la setmana que ve, i ha remarcat la importància que tots els actors formen part tant de les tasques de reconstrucció com dels treballs futurs i les iniciatives, com ara la candidatura a reserva de la biosfera. En este sentit, ha sol·licitat que es duguen a terme les infraestructures hídriques pendents per part del Govern “per a estar més preparats davant de fenòmens climàtics extrems”.

Martínez Mus ha recordat que la Generalitat va estar implicada en la reconstrucció d’este paratge natural, que va exercir “d’esponja” durant les riuades, des del primer moment, i que “només un mes després de les riuades es va aconseguir acabar amb els abocaments” provocats pels danys de col·lectors i depuradores, després d’instal·lar un col·lector provisional de més de 5 quilòmetres i una inversió de 12,5 milions d’euros. “Un espai així és clau i és una prioritat tant recuperar-lo com preservar-lo”.

El titular de Medi Ambient ha recordat que, de manera paral·lela, es va posar en marxa un pla de xoc en tres fases. Les dos primeres, centrades en la col·locació de barreres tanca, la desobstrucció de comportes, la neteja de séquies, l’avaluació dels materials que s’extrauen dels camps d’arròs, així com les restes acumulades en zones dunars del litoral.

Durant la tercera fase, més enllà de prosseguir en la retirada de residus i la neteja de la xarxa de séquies en col·laboració amb l’Ajuntament de València, s’han començat a dur a terme mesures a mitjà i llarg termini, com ara projectes d’adequació de les reserves afectades, un seguiment de la qualitat de l’aigua i la instal·lació d’un bessó digital per a monitorar en temps real l’estat del llac davant de futurs episodis adversos.

Tal com ha explicat Martínez Mus, també s’ha impulsat el I Pacte de l’Aigua de l’Albufera, que garantix l’arribada d’aigua del Xúquer i el Túria a l’Albufera durant el període denominat ‘la Perellonà’, que s’estén del 15 d’octubre al 15 de maig dels pròxims anys (2025-2027). De la mateixa manera, ha insistit que la Generalitat també dedicarà 2,5 milions d’euros per a la instal·lació d’un ‘bessó digital’ en l’Albufera per a monitorar en temps real l’estat del llac davant de futurs episodis meteorològics adversos.

Fecha: 30/04/2025